text: Sydbank vil hjælpe investorer - måske
  07 november 2012 kl. 08.52
  De af Tønder Banks kunder, der har mistet penge på kapitalbeviser, får muligvis hjælp af Sydbank.
  Sydbank har overtaget Tønder Bank efter krakket, selvom Sydbank ikke er juridisk forpligtiget til at hjælpe uheldige kunder.
  - Men der er meget snak om præcist, hvad der er foregået. Jeg har ikke set prospektet eller hvordan banken har solgt kapitalbeviserne. Det er vi nu i gang med at grave i, for at se hvordan kunderne er blevet behandlet, siger direktør for Sydbank Karen Frøsig til Børsen Finans.
  460 Tønder Bank-kunder har tabt 30 mio. kr. på kapitalbeviser. 
  De føler sig ført bag lyset, fordi bankens rådgivere i september overtalte dem til at købe beviserne.
  Det har rejst en bølge af kritik og trusler om sagsanlæg. 
  Sydbank har besluttet at videreføre Tønder Banks sponsoraftaler i lokalområdet, hvilket også medvirker til at bevare indtrykket af Sydbank som redningsbanken i en situation, der ellers kunne have haft stor effekt i lokalområdet, skriver Børsen Finans.
  